Хәбибулла Ибраһимовтың спектакль өсөн яҙған һәр йыры премьеранан һуң бик тиҙ таралып китер булған. Ударниктар маршы (Мөслим Марат һүҙҙәре), Кабан турғайы (Ҡадир Даян һүҙҙәре), Танып маршы (Мөслим Марат һүҙҙәре), Зәйтүнә (Ҡадир Даян һүҙҙәре), Колхоз ҡыҙы Мәстүрә (Сәйфи Ҡудаш һүҙҙәре), һағындым (Ғәйнан Әмири һүҙҙәре) һәм башҡа йырҙарҙы яратып башҡаралар. Ә инде Ураҡсы ҡыҙ йыры шул тиклем киң таралған, хатта уны халыҡ йыры тип ҡабул иткәндәр. Композитор — Бөйөк Ватан һуғышы тураһында Ватан өсөн (Ф. Е. Козицкий менән берлектә) тигән операның авторы. Хәбибулла Кәлимулла улы Ибраһимов — БАССР- ҙың атҡаҙанған сәнғәт эшмәкәре.